Den folkekære skuespiller Jesper Klein døde mandag aften. Han blev 66 år.

Jesper Klein døde efter kort tids kræftsygdom, oplyser hans søn, Sebastian Klein.

Han blev født den 13. november 1944 og ville således være fyldt 67 år den 13. november i år.

Fik Bodil i 1969

Jesper Klein regnes for et af de største og mest alsidige danske skuespiltalenter nogensinde. Han tog dog aldrig nogen formel skuespilleruddannelse.

Efter studentereksamen begyndte han at læse teaterhistorie på Københavns Universitet og blev cand.phil. i 1964.

I 1966 blev han ansat på Danmarks Radio, hvor han til at begynde med lavede radio og i 1968 for første gang optrådte på TV. Han fik sit gennembrud i 1969 i revyen "Kameldamen".

Samme år fik han en Bodil for sin hovedrolle som Carl-Henning i filmen "Balladen om Carl-Henning.

Lagde stemme til mange dukkefilm

Jesper Klein blev for alvor landskendt - ikke mindst blandt landets ungdom - for det omdiskuterede ungdomsprogram "Peberkværnen".

Jesper Klein har medvirket i en lang, lang række radio- og tv-produktioner. Han var blandt andet beundret for sin helt unikke evne til at bruge sin stemme. Jesper Klein var i stand til at lægge stemme til så at sige alle slags karakterer.

Derfor har Jesper Klein lagt stemmer til et stort antal dukke- og tegnefilm, som for eksempel julekalenderen Jullerup Færgeby.

Kom aldrig over tabet af Lykke

Efter Jesper Klein for fem år siden mistede sin kone gennem 37 år, Lykke Nielsen, havde han en meget svær tid, hvor arbejdet blev skubbet i baggrunden.

Tabet af sit livs kærlighed kom han sig aldrig rigtig over.

- Nu er der ikke noget ved at gå ud mere. Jeg hader at sidde på en restaurant alene og vente på den store treretters middag. Det er der ikke noget ved. Det giver ingen mening, sagde han i et interview til Søndagsavisen i juni i år.

Familien var samlet, da Jesper Klein døde,